30.6.2022
ET
Euroopa Liidu Teataja
C 251/89 Kolmapäev, 15. detsember 2021
G. arvestades, et organiseeritud kuritegelikud rühmitused teevad hästi piiriülest ja etnilist koostööd, võrreldes Lääne-Balkani riikide politsei- ja õigusasutustega, kelle koordineerimistegevust tuleb kiiresti parandada; H. arvestades, et organiseeritud kuritegelikud rühmitused teevad näiteks inimkaubanduses, rändajatega smugeldamises, artefaktide salakaubaveos ja rahapesus koostööd Euroopa laiemas naabruses asuvatest riikidest pärit rühmitustega; I. arvestades, et ühtlustatud õigusraamistikud ja nende tulemuslik rakendamine, korruptsiooni- ja kuritegevusevastase võitlusega tegelevad sõltumatud asutused ja tõeline poliitiline tahe on organiseeritud kuritegevuse likvideerimisel keskse tähtsusega; J. arvestades, et ÜRO narkootikumide ja kuritegevuse büroo aruande „Measuring Organized Crime in the Western Balkans“ (Organiseeritud kuritegevuse mõõtmine Lääne-Balkani riikides) kohaselt on need, kellele süüdistus esitatakse või kes süüdi mõistetakse, enamasti Lääne-Balkani kuritegelike organisatsioonide madalama astme liikmed, ning rühmituste juhid jäävad sageli karistuseta; K. arvestades, et organiseeritud kuritegevuse ja korruptsiooni vastases võitluses on kogu piirkonnas tähtsaks sidusrümaks kujunenud kodanikuühiskonna organisatsioonid, ning neil on eelkõige korruptsioonivastase poliitika jälgimisel ja hindamisel suur osa; L. arvestades, et organiseeritud kuritegevuse kohta on vaja rohkem uuringuid ja usaldusväärsemaid andmeid, et piirkonnas organiseeritud kuritegevuse ja korruptsiooni vastu võitlemiseks saaks tõhusaid poliitikameetmeid paremini kavandada; M. arvestades, et kuritegevuse ennetamisel ja seaduskuuleka käitumise soodustamisel on suur roll haridusel; N. arvestades, et Lääne-Balkani riikidest pärit organiseeritud kuritegelike rühmituste põhjustatud ohtu on mõnes riigis ekslikult kasutatud ELiga ühinemise vastuargumendina ning seetõttu tuleks sellega nõuetekohaselt tegeleda, et soodustada Lääne-Balkani riikide ELiga ühinemise protsessis edasisi samme; O. arvestades, et ELi liikmesuse kriteeriumide täitmiseks peavad Lääne-Balkani riigid viima olulistes valdkondades ellu ulatuslikke reforme ning saavutama õigussüsteemi reformides ning korruptsiooni ja organiseeritud kuritegevuse vastases võitluses konkreetseid tulemusi; P. arvestades, et 2018. aasta ELi Lääne-Balkani strateegia nurgakivid on õigusriigi tugevdamine ning korruptsiooni ja organiseeritud kuritegevuse vastane võitlus; Q. arvestades, et Lääne-Balkani riikides elluviidavatele organiseeritud kuritegevuse vastase võitlusega seotud projektidele eraldati ligikaudu 64 miljonit eurot ühinemiseelse abi rahastamisvahendist (IPA II), millest on rahastatud paljusid riigisiseseid ja mitut riiki hõlmavaid projekte, millega toetatakse organiseeritud kuritegevuse ja korruptsioonijuhtumite korral Lääne-Balkani riikides paremat õigusemõistmist, sealhulgas kohtuprotsesside jälgimise kaudu; arvestades, et IPA III puhul on samuti eesmärgiks seatud töötada organiseeritud kuritegevuse, inimkaubanduse ja ebaseadusliku tulirelvakaubanduse, uimastikaubanduse ja rahapesu vältimiseks ja nende vastu võitlemiseks välja tõhusad vahendid;
Üldine olukord 1. rõhutab, et organiseeritud kuritegevus ja korruptsioon toovad kahju eelkõige Lääne-Balkani riikide kodanikele, sest kahjustavad nende õigust turvalisusele ja sotsiaalsele ühtekuuluvusele ning usaldust demokraatliku süsteemi vastu, tõkestavad demokraatlikke reforme ja takistavad ühinemisprotsessi, ning neil on võimalik ja tegelik halb mõju ka ELi liikmesriikide julgeolekule ja stabiilsusele; 2. rõhutab, et Lääne-Balkani riikide ilmajätmine ELiga ühinemise väljavaatest halvendab organiseeritud kuritegevusest tingitud olukorda ja et olukorda saab parandada ELi integratsiooniprotsessi ja liikmesriikidega koostöö edendamise teel; rõhutab, et organiseeritud kuritegevuse vastane võitlus ja ELi integratsiooni edendamine tugevdavad üksteist vastastikku, mistõttu tuleb ELi integratsiooniprotsessi kiirendada; 3. on seisukohal, et Kosovo viisanõude kaotamise sidumine organiseeritud kuritegevuse vastase võitlusega on kahjulik, sest eraldatus soodustab kuritegevust; rõhutab veel kord, et Kosovo on kõik viisanõude kaotamise kriteeriumid täitnud, ning kutsub nõukogu üles viisanõuet viivitamata kaotama;